1. ปัจจัยความเสี่ยง

ปัจจัยความเสี่ยงที่อาจเกิดขึ้นและมีผลกระทบต่อบริษัทฯ ได้แก่

ความเสี่ยงจากปัจจัยภายนอก

ความเสี่ยงจากการเปลี่ยนแปลงของอัตราดอกเบี้ย

ณ 31 ธันวาคม 2551 บริษัทฯ มีหนี้สินรวม 5,878.61 ล้านบาท (งบการเงินรวม)
เป็นหนี้สินที่มีดอกเบี้ย (Interest Bearing Debt) จำนวน 3,800.39 ล้านบาท
และหากพิจารณาเฉพาะในส่วนของหนี้ที่มีดอกเบี้ย ของบริษัทฯ
จะพบว่าอัตราส่วนหนี้สินต่อส่วนของผู้ถือหุ้นจะมีค่าเท่ากับ 1.73 เท่า
ปรับตัวเพิ่มขึ้นเมื่อเทียบกับปีที่ผ่านมา โดยเงินกู้ดังกล่าวนำมาใช้ในการพัฒนาโครงการต่างๆ
ของบริษัทฯ ซึ่งเงินกู้ทั้งหมดมีการคิดอัตราดอกเบี้ยแบบลอยตัว
ซึ่งถึงแม้ว่าอัตราดอกเบี้ยในปัจจุบันมีแนวโน้มที่จะปรับตัวลดลง
แต่หากในอนาคตอัตราดอกเบี้ยมีการปรับตัวสูงขึ้น
จะทำให้ส่งผลกระทบโดยตรงต่อต้นทุนการพัฒนาโครงการ อย่างไรก็ดีหากโครงการที่บริษัทฯ
กำลังพัฒนาเริ่มทยอยโอนให้ลูกค้าก็จะส่งผลทำให้สัดส่วนภาระหนี้ทยอยลดลงด้วย

ความเสี่ยงของการเปลี่ยนแปลงนโยบายของหน่วยงานราชการที่เกี่ยวข้อง

ความเสี่ยงของการเปลี่ยนแปลงนโยบายของหน่วยงานราชการที่เกี่ยวข้อง อาทิ
กฎหมายส่วนที่เกี่ยวข้องกับพระราชบัญญัติผังเมือง การกำหนดปริมาณพื้นที่ใช้สอยของโครงการจัดสรร
การกำหนดอัตราส่วนพื้นที่อาคารรวมต่อพื้นที่ดิน (Floor Area Ratio – FAR)
หรือข้อกำหนดเกี่ยวกับใบอนุญาตสิ่งแวดล้อม โดยเฉพาะโครงการแนวสูง ซึ่งในการนี้ทางบริษัทฯ
พยายามลดความเสี่ยงต่อการเปลี่ยนแปลงนโยบายดังกล่าว
ด้วยการศึกษาข้อมูลการเปลี่ยนแปลงนโยบายของหน่วยงานราชการอย่างละเอียด
และได้ศึกษาความเป็นไปได้ของโครงการ โดยพิจารณาตามข้อกำหนดของพระราชบัญญัติ
ข้อบังคับและกฎหมายฉบับใหม่อย่างละเอียด อย่างไรก็ดี ในทุกโครงการของบริษัทฯ
ที่ได้ดำเนินการก่อสร้างไปแล้วนั้น ทางบริษัทฯ ได้รับใบอนุญาตจากหน่วยงานที่เกี่ยวข้องแล้วทั้งสิ้น
ดังนั้น การเปลี่ยนแปลงกฎหมายในส่วนที่ข้องดังกล่าว
จึงไม่มีผลกระทบต่อโครงการที่ได้ดำเนินการก่อสร้างไปแล้วแต่อย่างใด

นอกจากนี้ยังรวมถึงการเปลี่ยนแปลงภาษีและค่าธรรมเนียมต่าง ๆ ที่เกี่ยวข้องกับ
ธุรกิจอสังหาริมทรัพย์
โดยในปีที่ผ่านมาภาครัฐมีมาตรการลดภาษีธุรกิจเฉพาะและค่าธรรมเนียมในการโอน
เพื่อช่วยเหลือผู้ประกอบการในภาคอสังหาริมทรัพย์
และในอนาคตอาจจะมีการปรับเพิ่มภาษีและค่าธรรมเนียมต่าง ๆ เหล่านี้ ซึ่งในการนี้ทางบริษัทฯ
ก็ได้มีสมมติฐานในการดำเนินธุรกิจโดยคำนึงถึงภาษีและค่าธรรมเนียมเหล่านี้ในอัตราปกติอยู่แล้ว
การปรับเพิ่มจึงไม่ส่งผลกระทบต่อต้นทุนการพัฒนาโครงการ

ความเสี่ยงจากปัจจัยภายใน

ความเสี่ยงจากนโยบายการจัดซื้อที่ดินเพื่อนำมาพัฒนาโครงการในอนาคต

บริษัทฯ ไม่มีนโยบายถือครองทรัพย์สินหรือที่ดินเปล่าที่ไม่พร้อมจะพัฒนา
แต่จะใช้วิธีวางแผนในการจัดซื้อที่ดินให้เพียงพอต่อรอบระยะเวลาในการพัฒนาโครงการของบริษัทฯ
(2 – 3 ปี) โดยจะพิจารณาที่ดินแต่ละแห่งให้เหมาะสมกับกลุ่มลูกค้าแล้วจึงพัฒนาโครงการ
ดังนั้นบริษัทฯ จึงไม่มีที่ดินเปล่าที่ไม่พร้อมจะพัฒนาเก็บไว้เป็นจำนวนมาก
การดำเนินการดังกล่าวอาจทำให้บริษัทฯ
มีความเสี่ยงในการจัดหาที่ดินเปล่าเพื่อการพัฒนาโครงการต่อๆ ไป แต่อย่างไรก็ตามบริษัทฯ
เชื่อว่าการเก็บที่ดินไว้เพื่อรอการพัฒนานั้นนอกจากจะก่อให้เกิดความเสี่ยงโดยตรง
แล้วยังทำให้ต้นทุนในการพัฒนาโครงการเพิ่มขึ้นจากต้นทุนทางการเงินที่ต้องใช้ไปในการซื้อที่ดินเก็บไว้
นอกจากนั้น
การพัฒนาโครงการที่อยู่อาศัยประเภทคอนโดมิเนียมนั้นมีความต้องการใช้ที่ดินขนาดพื้นที่ไม่ใหญ่นักเมื่อเทียบกับการพัฒนาโครงการที่อยู่อาศัยประเภทอื่นๆ
การจัดหาที่ดินจึงง่ายกว่าการพัฒนาโครงการที่อยู่อาศัยประเภทอื่นๆ รวมทั้งการใช้โครงข่าย
ที่กว้างขวางที่บริษัทฯ มี ช่วยให้สามารถสรรหาหรือซื้อที่ดินที่ตั้งอยู่ในทำเลที่ดีในราคาที่เหมาะสมได้
และบริษัทฯ ยังมีนโยบายที่จะพัฒนาโครงการบนพื้นที่สำคัญๆ ในเมือง (Prime Area)
ที่ไม่ได้จำกัดเฉพาะพื้นที่ศูนย์กลางธุรกิจ (CBD Area) ทำให้บริษัทฯ
มีความเสี่ยงในการจัดหาที่ดินจึงไม่สูงมากนัก

ความเสี่ยงจากความผันผวนของราคาวัสดุก่อสร้าง

จากข้อมูลสำนักดัชนีเศรษฐกิจการค้า ราคาวัสดุก่อสร้างที่ปรับตัวสูงขึ้นมาโดยตลอดตั้งแต่ปี 2546
จากดัชนีราคาวัสดุก่อสร้างที่ระดับ 112.8 เป็น 158.4 ในปี 2551
การเพิ่มขึ้นของราคาวัสดุก่อสร้างย่อมส่งผลต่อต้นทุนโครงการและกำไรของบริษัทฯ อย่างไรก็ตาม
ในการจัดหาวัสดุก่อสร้างที่ใช้ในการก่อสร้างโครงการนั้นสามารถแบ่งออกเป็น 2 ส่วน
ได้แก่วัสดุก่อสร้างหลัก และวัสดุก่อสร้างที่บริษัทฯ เป็นผู้จัดหาเอง
ทั้งนี้ในส่วนของวัสดุก่อสร้างหลักเช่น อิฐ หิน ปูน ทราย และเหล็ก เป็นต้น
บริษัทผู้รับเหมาก่อสร้างจะเป็นผู้รับผิดชอบในการจัดซื้อวัสดุก่อสร้างหลักเหล่านั้นโดยคำนวณรวมเป็นส่วนหนึ่งในราคาค่าจ้างก่อสร้าง
ดังนั้น หากวัสดุก่อสร้างหลักปรับตัวสูงขึ้นในระหว่างการก่อสร้าง จะไม่มีผลกระทบต่อบริษัทฯ
เนื่องจากผู้รับเหมาก่อสร้างจะเป็นผู้รับความเสี่ยงดังกล่าว ในส่วนของวัสดุก่อสร้างที่บริษัทฯ
เป็นผู้จัดหาเอง ได้แก่
วัสดุก่อสร้างบางประเภทที่สามารถนับจำนวนได้แน่นอนและมีราคาต่อหน่วยค่อนข้างสูง เช่น ลิฟท์
สุขภัณฑ์ เครื่องปั่นไฟ เป็นต้น คิดสัดส่วนประมาณเป็นร้อยละ 8 - 10 ของต้นทุนของแต่ละโครงการ
ดังนั้นหากราคาวัสดุก่อสร้างในส่วนนี้ปรับสูงขึ้น
จะส่งผลกระทบต่อกำไรขั้นต้นเพียงเล็กน้อยในส่วนที่บริษัทฯ
ยังไม่ได้ทำสัญญาซื้อขายสำหรับวัสดุก่อสร้างดังกล่าว

ความเสี่ยงจากการที่บริษัทฯ มีสินค้าชนิดเดียว

ณ ปัจจุบัน บริษัทฯ ได้เน้นการพัฒนาโครงการอาคารที่อยู่อาศัยประเภทอาคารสูงหรือ คอนโดมิเนียม
(High Rise Condominium) ในระดับไฮเอนด์ (High End) เพียงอย่างเดียว ดังนั้นบริษัทฯ
อาจเผชิญความเสี่ยง ความผันผวนทางเศรษฐกิจและการเมือง
ซึ่งส่งผลกระทบโดยตรงต่อความเชื่อมั่น กำลังซึ้อของผู้บริโภค
และการเปลี่ยนแปลงในความต้องการของกลุ่มลูกค้าไปยังโครงการประเภทอื่น
รวมถึงปัจจัยจากภาคธุรกิจคอนโดมิเนียมที่มีการขยายตัวอย่างต่อเนื่อง
อุปทานคอนโดมิเนียมก็เพิ่มขึ้นจำนวนมาก
อาจส่งผลกระทบต่อความสามารถในการทำกำไรของบริษัทฯ อย่างไรก็ตามบริษัทฯ
ไม่มีนโยบายที่จะจำกัดตัวเองอยู่กับการพัฒนาโครงการอาคารที่อยู่อาศัยประเภทอาคารสูงหรือ
คอนโดมิเนียม ในระดับไฮเอนด์ แต่เพียงประเภทเดียว
หากเล็งเห็นโอกาสทางการตลาดสำหรับโครงการประเภทอื่นที่มีศักยภาพในการเติบโตบริษัทฯ
ก็พร้อมที่จะเข้าไปพัฒนาโครงการในลักษณะดังกล่าวต่อไปเช่น โครงการเซอร์วิสอพาร์ทเม้นท์
หรือโรงแรมเป็นต้น ดังจะเห็นได้จากการที่บริษัทฯ
มีการจัดตั้งบริษัทย่อยขึ้นมาเพื่อเตรียมการรองรับในปีที่ผ่านมา นอกจากนั้นบริษัทฯ
ยังได้ติดตามสภาพการแข่งขันในธุรกิจและพยายามหาโอกาสทางการตลาดสำหรับโครงการประเภทต่างๆ
อย่างสม่ำเสมอ

ความเสี่ยงจากการมีกลุ่ม พูลวรลักษณ์เป็นกลุ่มผู้ถือหุ้นรายใหญ่

กลุ่มพูลวรลักษณ์ซึ่งเป็นผู้ถือหุ้นกลุ่มใหญ่ในบริษัทฯ คิดเป็นร้อยละ 71.61
ของทุนจดทะเบียนทั้งหมดของบริษัทฯ (ณ วันที่ 13 พฤศจิกายน 2551)
จึงทำให้กลุ่มพูลวรลักษณ์สามารถควบคุมมติที่ประชุมผู้ถือหุ้นได้เกือบทั้งหมด
ยกเว้นมติพิเศษที่ต้องอาศัยเสียงของที่ประชุมผู้ถือหุ้นมากกว่า 3 ใน 4
ดังนั้นผู้ถือหุ้นรายอื่นจึงอาจไม่สามารถรวมคะแนนเสียงเพื่อตรวจสอบถ่วงดุลเรื่องที่ผู้ถือหุ้นเสนอได้
อย่างไรก็ตามบริษัทฯ ได้มีการแต่งตั้งบุคคลภายนอก 3 ท่าน เข้าเป็นกรรมการอิสระและ
คณะกรรมการตรวจสอบเข้ามาเพื่อทำหน้าที่ตรวจสอบและพิจารณาเพื่อมิให้เกิดรายการที่อาจก่อให้เกิดความขัดแย้งและเพื่อก่อให้เกิดความโปร่งใสในการดำเนินงานของบริษัทฯ
นอกจากนี้การถือหุ้นในลักษณะกระจุกตัวโดยกลุ่มผู้ถือหุ้นรายใหญ่ยังทำให้โอกาสที่บริษัทจะถูกครอบงำกิจการ
(Takeover) โดยบุคคลอื่นไม่สามารถเกิดขึ้นได้โดยปราศจากการยินยอมของผู้ถือหุ้นกลุ่มนี้
แม้ว่าผู้ถือหุ้นกลุ่มอื่นจะเห็นโอกาสที่จะทำให้มูลค่าของกิจการเพิ่มขึ้น